L-Erbgħa, 25 ta' Marzu 2020: Illum, is-solennità tat-Tħabbira tal-Anġlu, it-tifkira tal-Inkarnazzjoni tal-Mulej, il-Papa Franġisku talab għas-sorijiet Vinċenzjani li jmexxu ċ-ċentru tal-foqra fil-Vatikan u għas-sorijiet kollha li jieħdu ħsieb il-morda, partikolarment f'daż-żmien tal-pandemija tal- Ma naqasx li l-omelija tkun dedikata lill-misteru kbir tal-Inkarnazzjoni kif jirrakkuntah San Luqa. San Luqa seta' kien jaf l-istorja biss minn dak li rrakkuntatlu l-Madonna, osserva l-Papa. Aħna u nisimgħu lil Luqa konna qed nisimgħu lill-Madonna nfisha tirrakkonta dal-misteru. Ninsabu quddiem misteru u forsi l-aħjar ħaġa li nagħmlu hi li nerġgħu naqraw dal-pass u nżommu f'moħħna li kienet il-Madonna stess li rrakkuntatu. Dak iż-żmien Alla bagħat lill-anġlu Gabrijel f'belt tal-Galilija jisimha Nazaret, għand xebba, għarusa ma' raġel mid-dar ta' David, jismu Ġużeppi. Il-verġni kien jisimha Marija. Meta daħal għandha qalilha: 'Sliem għalik, mimlija bil-grazzj, il-Mulej miegħek.' Għal dal-kliem hi tħawdet ħafna u bdiet tistaqsi lilha nfisha x'seta' jfisser dak il-kliem. L-anġlu qalilha: 'Tibżax, Marija, għax int sibt grazzja quddiem Alla. Ara, inti se tnissel fi ħdanek u jkollok iben u ssemmih Ġesù. Hu jkun kbir, u jkun jissejjaħ Bin il-Għoli, u l-Mulej Alla jagħtih it-tron ta' David missieru; u jsaltan fuq dar Ġakobb għal dejjem, u s-saltna tiegħu ma jkollhiex tmiem.' Marija qalet lill-anġlu: 'Kif ikun dan ladarba ma nagħrafx raġel?' U l-anġlu weġibha: 'L-Ispirtu s-Santu jiġi fuqek, u l-qawwa tal-Għoli tixħet id-dell tagħha fuqek; u għalhekk dak li jitwieled minnek ikun qaddis u jkun jissejjaħ Bin Alla. U ara, il-qariba tiegħek Eliżabetta, hija wkoll nisslet iben fi ħdanha, u dan huwa s-sitt xahar għaliha li kienu jgħidu li ma jistax ikollha tfal; għax għal Alla ma hemm xejn li ma jistax isir.' Imbagħad qalet Marija: 'Hawn hi l-qaddejja tal-Mulej: ħa jsir minni skont kelmtek.' U l-anġlu telaq minn ħdejha. Dan hu l-misteru. Iċ-ċelebrazzjoni tal-Papa ntemmet bl-adorazzjoni ewkaristika u l-barka sagramentali. Wara t-tqarbin, il-Papa Franġisku rreċita t-Tqarbina tax-Xewqa, kif ilu jagħmel mid-19 tax-xahar 'il hawn: O Ġesù tiegħi, jien nintelaq f'riġlejk u noffrilek ir-rimors ta' qalbi niedma, mgħaddsa fix-xejn tagħha u fil-preżenza qaddisa tiegħek. Nadurak fis-Sagrament tal-imħabba tiegħek. Nixtieq nirċevik fid-dwejra fqajra li toffrilek qalbi. Bl-istennija tal-hena tat-tqarbina sagramentali, irridek tkun miegħi fl-ispirtu. Ejja għandi Ġesù tiegħi sabiex inkun nista' niġi jien għandek. Jalla mħabbtek tkebbes l-eżistenza tiegħi kollha għall-ħajja u għall-mewt. Nemmen fik, nittama fik, inħobbok. Hekk ikun. Miġjub għall-Malti mit-Taljan minn Joe Huber.
Il-Papa f'Santa Marta: Il-Papa talab għas-sorijiet li jirriskjaw u jagħtu ħajjithom biex jassistu lill-morda